بائیڈن کے پہلے 100 روز، ویکسین کی 100 ملین خوراکوں کا ہدف وقت سے پہلے مکمل
امریکی صدر جو بائیڈن نے وائٹ ہاؤس سے امریکی شہر اٹلانٹا کے دورے پر جاتے ہوئے رپورٹرز سے کہا کہ ہم شاید ویکسین کی خوراکوں کو "دوگنا" کرنے کے قابل ہوجائیں۔
ویب ڈیسک — صدر جو بائیڈن نے وعدہ کیا ہے کہ وہ اگلے سو روز کے لیے ویکسین کا نیا ہدف آئندہ ہفتے دیں گے، اور خیال ہے کہ وہ یہ ہدف بڑھا کر 200 ملین خوراکوں تک لے جا سکتے ہیں۔ انہوں نے امریکی شہر اٹلانٹا کے دورے پر جاتے ہوئے رپورٹرز سے کہا کہ ’’ہم شاید اسے دوگنا کرنے کے قابل ہوجائیں۔ ‘‘ خبر رساں ادارے اے پی کے مطابق ان کا یہ بیان ایسے موقع پر آیا ہے جب امریکہ کے پاس تین مختلف کمپنیوں کی منظور شدہ ویکسین کی اتنی مقدار ہے کہ پوری امریکی آبادی کو اگلے دس ہفتے میں ویکسین دی جا سکتی ہے۔ وائٹ ہاؤس نے کہا ہے کہ امریکہ اس وقت ایسی پوزیشن پر ہے کہ وہ ہمسایہ ممالک کینیڈا اور میکسیکو کو ویکسین کی لاکھوں خوراکیں پہنچا سکتا ہے۔ جمعرات کے روز بائیڈن انتظامیہ نے اعلان کیا تھا کہ ایک منصوبے کے تحت کینیڈا اور میکسیکو کو محدود مقدار میں ویکسین کی خوراکیں قرض کے طور پر فراہم کی جائیں گی۔ کرونا وائرس کے کوآرڈینیٹر جیف زینٹس نے جمعے کے روز کہا کہ ایسٹرازینکا ویکسین کی 25 لاکھ خوراکیں میکسیکو اور 15 لاکھ خوراکیں کینیڈا بھیجی جائیں گی۔ ان کا کہنا تھا کہ چونکہ ایسٹرازینکا کی ویکسین ابھی تک امریکہ میں منظور نہیں ہوئی ہے اس لیے اس قرضے سے امریکہ کی موجودہ سپلائی میں فرق نہیں پڑے گا۔ جہاں امریکہ میں پہلے ایک سو روز میں دس کروڑ ویکسین کی خوراکیں لگانے کا ہدف میعاد سے 42 روز پہلے ہی پورا کر لیا گیا ہے وہیں امریکی اخبار واشنگٹن پوسٹ نے ایک رپورٹ میں یہ انکشاف کیا ہے کہ امریکہ میں ابھی تک چالیس فیصد طبی کارکنوں کو ویکسین نہیں دی جا سکی ہے۔ اخبار کے مطابق واشنگٹن کے پوسٹ کائیزر فیملی فاؤنڈیشن پول کے مطابق 52 فیصد طبی کارکنوں کا کہنا ہے کہ انہیں سروے کے وقت کم از کم ایک ویکسین کی خوراک دی جا چکی تھی۔ ملک بھر میں 11 فروری سے 7 مارچ کے دوران کئے گئے سروے میں 1327 طبی کارکنوں سے سوالات کیے گئے۔ اس سروے میں ہر دس میں سے دو طبی کارکنوں نے کہا کہ انہوں نے ویکسین کی خوراک لینے کے لیے اندراج کروا رکھا ہے۔ ہر دس میں سے تین ایسے طبی ورکر تھے جنہوں نے کہا کہ وہ ویکسین لینے کے بارے میں ابھی غیر واضح ہیں جب کہ ہر چھ میں سے ایک طبی کارکن نے کہا کہ اگر انہیں ویکسین لینے پر مجبور کیا گیا، تو وہ اپنی ملازمت چھوڑ دیں گے۔ سروے میں اس بات کا انکشاف کیا گیا کہ ویکسین کی خوراک کے طبی کارکن تک پہنچنے میں کارکنوں کی آمدن کی وجہ سے تفریق پائی جاتی ہے۔ سروے کے مطابق ایسے طبی کارکن جو سالانہ 90 ہزار سے زائد آمدن رکھتے ہیں ان میں سے ہر دس میں سے سات کارکنوں کو ویکسین فراہم کر دی گئی ہے۔ جب کہ ایسے کارکن جن کی سالانہ آمد 40 ہزار سے 90 ہزار ہے ان میں سے ہر دس میں سے محض تین کارکنوں کو ویکسین ملی ہے۔